text: Tysk helligdag skaber farlig lastbilkø på motorvejen
  03 oktober 2017 kl. 15.20
  Flere lastbiler holder tirsdag eftermiddag i nødsporet på den Sønderjyske Motorvej ved Aabenraa. Lastbilerne må ikke køre ind i Tyskland, fordi det er helligdag syd for grænsen.
  Rastepladsen Oksekær nord for grænsen til Tyskland er tirsdag eftermiddag helt overfyldt med lastbiler. Derfor er lastbilerne nu begyndt at parkere i nødsporet.
  - Vi har lige fået en anmeldelse. Nu skal vi finde ud af, hvad vi skal gøre ved lastbilerne. De må ikke holde i nødsporet, fortæller vagtchef ved Syd- og Sønderjyllands Politi Ivan Gohr Jensen, til TV SYD.
  Tyskland fejrer i dag "Den tyske enheds dag". Det er Tysklands nationaldag, og det betyder, at det ikke er tilladt at køre med køretøjer over 7,5 tons totalvægt på de tyske veje.
  KLIK og se mere tv på localeyes.dk
  Foreløbig har politiet kun meldinger om lastbiler i nødsporet ved rastepladsen Oksekær.
  - Måske bliver vi nødt til at få nogle af lastbilerne til at køre længere op i landet igen, siger Ivan Gohr Jensen, til TV SYD.
  Forbuddet mod at køre lastbil i Tyskland om søndagen og på Helligdage blev indført i 1956.
  